CELEX: 32007D0773
Language: sk
Date: 2007-11-26 00:00:00
Title: 2007/773/Euratom: Rozhodnutie Rady z  26. novembra 2007 o jednoročnom predĺžení súčasného doplnkového výskumného programu, ktorý za Európske spoločenstvo pre atómovú energiu implementuje Spoločné výskumné centrum

30.11.2007   
            
            
               SK
            
            
               Úradný vestník Európskej únie
            
            
               L 312/29
            
         ROZHODNUTIE RADY
   z 26. novembra 2007
   o jednoročnom predĺžení súčasného doplnkového výskumného programu, ktorý za Európske spoločenstvo pre atómovú energiu implementuje Spoločné výskumné centrum
   (2007/773/Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 7,
   so zreteľom na návrh Komisie predložený po porade s Výborom pre vedu a techniku,
   so zreteľom na stanovisko Rady guvernérov Spoločného výskumného centra (SVC),
   keďže:
   
               (1)
            
            
               Rozvoj nukleárnej medicíny v Európskej únii prispieva k cieľu zabezpečiť ochranu ľudského zdravia. Vyžaduje si intenzívnejšie využívanie pokusných reaktorov na medicínske účely.
            
         
               (2)
            
            
               19. februára 2004 prijala Rada rozhodnutie o prijatí doplnkového výskumného programu, ktorý bude vykonávať Spoločné výskumné centrum Európskeho spoločenstva pre atómovú energiu (1). Tento program bol prijatý na obdobie troch rokov do 1. januára 2007.
            
         
               (3)
            
            
               V rámci Európskeho výskumného priestoru je doplnkový výskumný program, do ktorého je zapojený reaktor s vysokým tokom v Pettene (HFR), jedným z hlavných prostriedkov dostupných v Únii, ktorý prispieva k podpore a skúšaniu medicínskych diagnostických a terapeutických metód, k rozvoju materiálového inžinierstva a k riešeniu problémov v oblasti jadrovej energie.
            
         
               (4)
            
            
               Technický stav HFR umožňuje jeho prevádzku minimálne do roku 2015 a vo februári 2005 bolo prevádzkovateľovi reaktora udelené nové povolenie na prevádzku. Doplnkový výskumný program by sa mal preto predĺžiť o ďalší rok, aby využil dostupné technické zariadenia. Predĺženie by malo byť so spätnou účinnosťou, aby pokrylo pokračujúce činnosti programu v období od 1. januára 2007.
            
         
               (5)
            
            
               Potrebné finančné príspevky na predĺženie tohto doplnkového výskumného programu poskytne Holandsko a Francúzsko,
            
         PRIJALA TOTO ROZHODNUTIE:
   Článok 1
   Doplnkový výskumný program o prevádzke HFR, ďalej len „program“, ktorého ciele sú stanovené v prílohe I, sa predlžuje o obdobie jedného roka, s účinnosťou od 1. januára 2007.
   Článok 2
   Finančné príspevky potrebné na vykonávanie tohto predĺženia programu sú odhadované na približne 8 500 000 EUR. Rozdelenie týchto príspevkov je uvedené v prílohe II.
   Článok 3
   Komisia je zodpovedná za implementáciu programu a na tento účel využije služby SVC. Rada guvernérov Spoločného výskumného centra bude pravidelne informovaná o implementácii programu.
   Článok 4
   Komisia do 15. júna 2008 predloží Európskemu parlamentu, Rade a Európskemu hospodárskemu a sociálnemu výboru správu o implementácii tohto rozhodnutia.
   Článok 5
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 1. januára 2007.
   Článok 6
   Toto rozhodnutie je určené členským štátom.
   
      V Bruseli 26. novembra 2007
      
         
            Za Radu
         
         
            predseda
         
         J. SILVA
      
   
   
      (1)  Rozhodnutie Rady 2004/185/Euratom z 19. februára 2004 (Ú. v. EÚ L 57, 25.2.2004, s. 25).
   
      PRÍLOHA I
      VEDECKÉ A TECHNICKÉ CIELE PROGRAMU
      Hlavné ciele programu sú:
      
                  1.
               
               
                  Bezpečná a spoľahlivá prevádzka reaktora s vysokým tokom (HRF) v Pettene; táto činnosť zahŕňa zvyčajné využitie zariadení viac ako 250 dní za rok, riadenie palivového cyklu s príslušnou kontrolou bezpečnosti a kvality.
               
            
                  2.
               
               
                  Racionálne využitie HFR rozvíjané v širokom spektre disciplín. Hlavné témy výskumu a vývoja zahrňujúce využitie HFR zahŕňajú: zlepšenie bezpečnosti existujúceho jadrového reaktora, zdravie vrátane vývoja medicínskych izotopov, ktoré by vyriešili problémy pri medicínskom výskume, vrátane testovania medicínskych terapeutických metód, fúzia, základný výskum a vzdelávanie a odpadové hospodárstvo vrátane možnosti vyvinúť jadrové palivo bez plutónia použiteľného na výrobu zbraní.
               
            
   
      PRÍLOHA II
      ROZDELENIE PRÍSPEVKOV UVEDENÝCH V ČLÁNKU 2
      Finančné príspevky na tento doplnkový program budú pochádzať od Holandska a Francúzska.
      Zdroje týchto príspevkov sú rozdelené takto:
      
                  Holandsko
               
               
                  :
               
               
                  8 200 000 EUR
               
            
                  Francúzsko
               
               
                  :
               
               
                  300 000 EUR
               
            
                  Spolu
               
               
                  :
               
               
                  8 500 000 EUR